Corneli Nepôt

Corneli Nepôt (par latin Cornelius Nepos; Pavie di Milan, atôr dal 100 p.d.C. - 32 p.d.C.) fo un storic e scritôr roman antîc.

La vite
Nassût in Galie cisalpine atôr dal principi dal I secul p.d.C., al somee a Pavie dongje Milan, al jentrà tal zîr dai poetis gnûfs, che a componevin viers d'amôr cence masse atenzion pes grandis cuestions o pe politiche e stant unevore atents a rifinî ben chel che a scrivevin, e di zovin al tacà ancje lui a butà jù poesiutis cul lôr stîl. Al fo amì ancje di Ciceron e di Atic e nol volè savê nancje lui di impaçâsi cu la politiche, che le tignì simpri ben indaûr. Al murì tal 32 p.d.C.. I antîcs nus àn stramandât che al jere propite pûr e onest.

Lis oparis
Tes oparis che al scrivè al cirì simpri di fâ viodi lis grandis personalitâs di personaçs innomenâts, che di lôr al stave ben atent a meti in lûs lis virtûts: ce che i interessave al jere mostrâ ai letôrs esemplis di cemût puartâsi ben e nol abadave masse a la precision tal contâ i acjadiments e i fats e a crivelâ par minût lis risultivis là che al gjavave lis informazions di meti dentri. Al veve un gust pes massimis, che a lavin propite ben pal so moralizâ.

Al scrivè une opare di Exempla (Esemplis) morâi, une di Chronica (Cronichis), vadì di storie universâl, e il De viris illustribus (Sui omps innomenâts), che 'nd' è sorevivût alc, là che lis altris dôs oparis son ladis pierdudis scuasit dal dut.

Bibliografie
 Paolo Fedeli, Storia letteraria di Roma, Napoli, Ferraro, 2004
 Ettore Paratore, Storia della letteratura latina, Bologne, Sansoni, 1957

Leams esternis
Cornèlio Nepóte, treccani.it

Categorie:Scritôrs latins
Categorie:Storics antîcs romans
Categorie:Scritôrs antîcs romans